VYKONÁVACIE NARIADENIE KOMISIE (EÚ) 2022/1659

z 27. septembra 2022

o rovnocenných požiadavkách na uvedenie plodov Citrus sinensis Pers. pochádzajúcich z Izraela do Únie vzhľadom na riziká, ktoré predstavuje Thaumatotibia leucotreta

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (EÚ) 2016/2031 z 26. októbra 2016 o ochranných opatreniach proti škodcom rastlín, ktorým sa menia nariadenia Európskeho parlamentu a Rady (EÚ) č. 228/2013, (EÚ) č. 652/2014 a (EÚ) č. 1143/2014 a zrušujú smernice Rady 69/464/EHS, 74/647/EHS, 93/85/EHS, 98/57/ES, 2000/29/ES, 2006/91/ES a 2007/33/ES (1), a najmä na jeho článok 41 ods. 3 druhý pododsek a článok 44 ods. 1,

keďže:

(1) Vo vykonávacom nariadení Komisie (EÚ) 2019/2072 (2) sa v časti A prílohy II stanovuje zoznam karanténnych škodcov Únie, ktorých výskyt nie je známy na území Únie. Cieľom vykonávacieho nariadenia (EÚ) 2019/2072 je zabrániť preniknutiu, usídleniu a šíreniu takýchto karanténnych škodcov na území Únie, a to tak, že sa v prílohe VII k uvedenému nariadeniu stanovujú osobitné požiadavky na uvedenie určitých rastlín, rastlinných produktov a iných predmetov na územie Únie.

(2) Thaumatotibia leucotreta (Meyrick) (ďalej len „špecifikovaný škodca“) je uvedený v časti A prílohy II k vykonávaciemu nariadeniu (EÚ) 2019/2072 ako karanténny škodca Únie, ktorého výskyt nie je známy v Únii. Uvádza sa aj ako prioritný škodca v prílohe k delegovanému nariadeniu Komisie (EÚ) 2019/1702 (3).

(3) Na ochranu územia Únie pred špecifikovaným škodcom existujú osobitné požiadavky týkajúce sa uvedenia viacerých plodov na územie Únie. V prípade plodov Citrus sinensis Pers. (ďalej len „špecifikované plody“) sú tieto osobitné požiadavky stanovené v bode 62.1 písm. d) prílohy VII k vykonávaciemu nariadeniu (EÚ) 2019/2072 a poskytujú možnosť systémového prístupu k uplatňovaniu osobitných režimov ošetrovania chladom.

(4) Izrael požiadal Komisiu, aby jeho systémový prístup k špecifikovaným plodom uznala za rovnocenný s osobitnými požiadavkami stanovenými v bode 62.1 písm. d) prílohy VII k vykonávaciemu nariadeniu (EÚ) 2019/2072.

(5) Tento systémový prístup použitý v súvislosti so špecifikovanými plodmi zahŕňa splnenie požiadaviek prijatých vo výrobných prevádzkach na účely monitorovania a kontroly špecifikovaného škodcu, prehliadky špecifikovaných plodov vo výrobnej prevádzke a v baliarňach, požiadavky na vysledovateľnosť a úradnú prehliadku vykonanú pred vývozom. Zahŕňa kritické body postupu prehliadok na poliach, v baliarňach a pred vývozom, ktoré vedú k pozastaveniu alebo zamietnutiu vývozu špecifikovaných plodov, ak sa nedosiahnu príslušné prahové hodnoty.

(6) Európsky úrad pre bezpečnosť potravín (ďalej len „úrad“) vykonal v prípade citrusových plodov (Citrus spp.) dovážaných z Izraela vyhodnotenie rizika komodity (4). Uvedené vyhodnotenie sa týkalo pravdepodobnosti stavu bez výskytu škodcu, pokiaľ ide o špecifikovaného škodcu. Okrem toho boli poskytnuté odporúčania týkajúce sa zlepšenia izraelského systémového prístupu. Izrael svoj systémový prístup s prihliadnutím na tieto odporúčania upravil.

(7) Na základe výsledku vyhodnotenia rizika, ktoré vykonal úrad, v kombinácii s dôsledným dodržiavaním právnych predpisov Únie v súvislosti s dotknutými plodmi je odôvodnené akceptovať upravený systémový prístup Izraela ako rovnocenný s osobitnými požiadavkami stanovenými v bode 62.1 písm. d) prílohy VII k vykonávaciemu nariadeniu (EÚ) 2019/2072.

(8) S cieľom minimalizovať akékoľvek narušenie obchodu by toto nariadenie malo nadobudnúť účinnosť tretím dňom po jeho uverejnení.

(9) Toto nariadenie by sa malo uplatňovať do 31. mája 2025 s cieľom umožniť jeho preskúmanie.

(10) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Vymedzenie pojmov Na účely tohto nariadenia sa uplatňuje toto vymedzenie pojmov: 1. „špecifikovaný škodca“ je Thaumatotibia leucotreta (Meyrick); 2. „špecifikované plody“ sú plody Citrus sinensis Pers.

Článok 2 Rovnocenné požiadavky Požiadavky na zavedenie špecifikovaných plodov s pôvodom v Izraeli na územie Únie stanovené v prílohe k tomuto vykonávaciemu nariadeniu sa považujú za rovnocenné s požiadavkami stanovenými v bode 62.1 písm. d) prílohy VII k vykonávaciemu nariadeniu (EÚ) 2019/2072.

Článok 3 Rastlinolekárske osvedčenie Ak sa špecifikované plody s pôvodom v Izraeli uvádzajú na územie Únie na základe rovnocenných požiadaviek stanovených v článku 2, sprevádza ich rastlinolekárske osvedčenie, v ktorom sa uvádzajú: a) kódy výrobnej prevádzky a b) v časti s názvom „Dodatkové vyhlásenie“ vyhlásenie „Zásielka je v súlade s vykonávacím nariadením Komisie (EÚ) 2022/1659“.

Článok 4 Nadobudnutie účinnosti a uplatňovanie Toto nariadenie nadobúda účinnosť tretím dňom po jeho uverejnení v Úradnom vestníku Európskej únie. Uplatňuje sa do 31. mája 2025.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 27. septembra 2022 Za Komisiu predsedníčka Ursula VON DER LEYEN

(1) Ú. v. EÚ L 317, 23.11.2016, s. 4.

(2) Vykonávacie nariadenie Komisie (EÚ) 2019/2072 z 28. novembra 2019, ktorým sa stanovujú jednotné podmienky vykonávania nariadenia Európskeho parlamentu a Rady (EÚ) 2016/2031, pokiaľ ide o ochranné opatrenia proti škodcom rastlín, a ktorým sa zrušuje nariadenie Komisie (ES) č. 690/2008 a ktorým sa mení vykonávacie nariadenie Komisie (EÚ) 2018/2019 (Ú. v. EÚ L 319, 10.12.2019, s. 1).

(3) Delegované nariadenie Komisie (EÚ) 2019/1702 z 1. augusta 2019, ktorým sa dopĺňa nariadenie Európskeho parlamentu a Rady (EÚ) 2016/2031 zostavením zoznamu prioritných škodcov (Ú. v. EÚ L 260, 11.10.2019, s. 8).

(4) Scientific Opinion on the commodity risk assessment of Citrus L. fruits from Israel for Thaumatotibia leucotreta under a systems approach (Vedecké stanovisko k vyhodnoteniu rizika komodity: plody Citrus L. z Izraela v prípade Thaumatotibia leucotreta podľa systémového prístupu). Vestník EFSA (EFSA Journal) (2021) 19(3):6427, 36 s. https://doi.org/10.2903/j.efsa.2021, 6427.